정조 5년 · 목
予曰。此事關係民情。先當下詢矣。完伯狀聞。實爲徑先。漕船加造之役。至爲浩大。二十九隻所入松材。爲三千株之多云。今年則適有風落松。雖可取用。而豈有每年風落之理乎。改船改槊。自有定規。若將五年一次。十年一次。依例改修。則有限之松。從何處辦得耶。封山之設。法意有在。百年長養。猶難得合抱之材。則尤何可每每斫伐乎。且松政猶屬第二件事。所大懼者。民情也。蓋奠接江民。爲都城藩蔽者。關係在焉。許多江民之藉爲生利者。惟在於舟楫。而今若新造漕船。自本道卽爲載運。則在朝家雖有所得。在江民大有所失。民情亦不可不念。寧失數千包穀物。豈可使累萬江民失其利乎。船利旣絕。勢將無船。京中士夫家。亦將無庄穀船運之路矣。予則以爲。可懼者民情。故今日之特命賓對者。蓋欲罷漕船加造之請也。狀聞之際。固當廣謀博詢。而不此之爲。遽然登徹。豈不徑先之甚乎。前完伯亦未聞知云。其果然否。副司直徐有隣曰。臣亦聞其有如此議論。而至於狀啓時。則實未知之矣。予曰。矯捄之方。莫如先治其本。始自今沙格如有犯者。施以當律。守令如有犯者。亦用贜律。嚴立科條。不爲饒貸。則庶可爲一分懲勵之道矣。在柔遠能邇之義。當先自江民始也。累千包穀物。非不多矣。而若設加漕。則船利由是而絕矣。民業由是而失矣。此予所以不忍者也。況臭載之弊。不但由於沙格之作奸。爲守令者。亦自染指之致也。今雖用三令五申之意。存而勿論。而此後如復有如前之弊。則當重繩以法。不少容貸。雖加於漕船之事。無所不可矣。領議政徐命善曰。聖敎誠至當矣。江民生業。專靠於運稅。而此路一癈。船失其利。第漕船加造之說。實非今完伯之所創始。此等議論。其來久矣。予曰。戰兵船體制甚大。難於使用。而至如傍船。則自是載軍糧者。以此推移。亦無不可。而完伯之必欲加造者。實未可知。此必由於專聽邑宰之言。不念江民之弊。有此登聞矣。此所謂見牛未見羊者也。何其厚於彼而薄於此之甚耶。予自臨御以來。惠澤未能下究於黎庶。而又致有失業繹騷之境。則爲民父母。以何顏臨吾赤子乎。中夜耿耿。丙枕靡安。動駕適在明日。故玆不得不進定次對。有此下敎矣。命善曰。漕船事目。今姑無決定之事。第以不設漕船之意。早爲宣示。誠好矣。予曰。守令亦甚無狀。身爲朝家命吏。偸竊沙格之船價。先自犯科而及其臭載之後。獨罪沙格。寧不冤乎。其在端本之道。實非綜核之政。官吏不爲抵罪。而沙格弄奸之弊。亦何可防耶。爲監司者。不能勘一守令。而至於狀請加漕。可謂不善商量矣。命善曰。江民之弊。不可不顧。則漕船之請。不可許施。而但船隻事。實爲難處矣。無論京江外邑。大體船隻之數。漸至減縮。前頭事實多關念。未知洪忠道稅穀。將以何船裝載。而湖南稅穀。亦將以何船轉漕矣。臣每逢戶判及前完伯。必以此事爲言。而誠無善策矣。予曰。船隻之減縮。臭載之頻數。由於官吏誅求之致。而不察弊源。徑請設漕。今番則雖用此松。而日後則其將斫封山之材耶。如有閑山戰倉卒造船之事。則將何以爲之乎。予曰。漕船之利害便否。戶判及前道伯。各陳所見。戶曹判書鄭民始曰。道臣之請。雖出於爲一道矯弊之意。而朝家軫恤之澤。當自近及遠。聖敎誠至當矣。有隣曰。恤民之聖意。孰不欽仰。而船隻之弊。亦不可不念矣。予曰。此事自卿在營時。已有商量者云。此莫非卿之不思善後之致也。知事具善復曰。近來京江船隻之數。漸爲減縮。其弊則由於無船利也。誠甚可悶矣。予曰。何以則船利可以復舊乎。民始曰。湖西則有稅船作隊之規。又有指路船護送之事。今於他道。亦行此法。自漕倉差領運差員。作隊護送。則似無如前臭載之患矣。予曰。更爲商議。後日以奏。予曰。今番風落松數爻不些。有何區處之道耶。命善曰。不許漕船之請。則當發賣。而每以發賣之有弊。必有防報。至有朽棄之請矣。予曰。嶺伯遞易事。果何如。予曰。民事爲重。遞易爲輕。今此處分。蓋出於疑之勿任之意也。文學政事。或爲二致。故予不以文學責之於前伯。而一二處事。殊甚乖當。旣非重罪。則道臣遞罷。亦涉重難。而民憂在心。耿耿不已。不得已差遣慰諭使矣。慰諭使下去之後。一道之內。可謂有二方伯矣。凡其政令規畵之際。又不無任之勿貳之嫌。故昨已批下於諫長矣。予曰。沁留於內閣事。方多擧行者。凡係文字間往復事。擔當爲之。且莅臨已久。使之內擬無妨矣。命善曰。銓官送言于臣。以爲大 享時祭官。無以分排云。侍從違牌坐罷人。合有變通之道矣。予曰。吏判旣已入侍。坐罷人中。以兩司差 祭後。言送政院。以爲收敍之地。至於玉堂。則違牌之習。誠爲可憎。置之。予曰。濟州御史事。何以處之則爲好耶。罪人幾至致斃之境。故乃有此擧云。雖出於輿憤所激。亦關後弊。不可無警。仍詢大臣。命善曰。此固出於人得以誅之意也。査事尙未究竟。都試設行。似在近日。若於此時勘罪。則恐有掣礙之端矣。予曰。諸備堂各陳所見。善復曰。臣於前日鞫獄時。慣知此賊之罪惡。至今傅生。已是失刑之大者。雖令寸斬。尙有餘罪。而旣非當律。則御史此擧。似爲徑先。然査事未竟。而遽爲勘罪。則亦必有妨礙之端矣。吏曹判書李衍祥曰。梟示旣非當律。則御史之有此創行。似不宜無罪。而若又重勘。則亦非重査事之道矣。予曰。可罪不可罪之間。指一陳之。禮曹判書金熤曰。待其復命後。處分似好矣。兵曹判書李性源曰。御史此擧。蓋出於痛惡之意。待其竣事。略施警責好矣。命善曰。故判書閔聖輝[徽:I-PERSON]。爲嶺伯時。以擅斬光海時宰臣事。罪止於削職矣。判尹李命植曰。故判書事。則與此尤有間焉。奉使海外。自有不可不先行者矣。臣則不知其爲罪矣。予曰。近日論議。如出一口。純然無異。而重臣所奏。別有意見。此言亦好矣。民始曰。事關鞫獄。而徑先施律。不無其失。而勘罪之命。若下於未還朝之前。則不但査事之多有妨礙。島中諸逆。亦或因此而復啓跳踉之心矣。臣意則待其還朝後處分。恐合事宜矣。予曰。戶判所陳。儘有意見。此言果是矣。予曰。近日三司。無一人登筵者。至如玉堂諸臣。有除輒避。誠一怪事也。命善曰。明日試射之命。實出於慰悅軍兵之聖意。不必各技爲之。只取三技。恐似無妨。若取四技以上。則雖分日開場。似未及了當矣。予曰。初欲以二日擧行矣。此雖係慰悅軍情。而城外之經宿。亦涉如何。瑞蔥臺前規。則本無命官之例。而今則以分所事下敎。又差試官者。必欲於一日內了當故耳。規矩何以爲定則好耶。取三中以上無妨乎。善復曰。取二中以上似好矣。予曰。瑞蔥臺則明日內。庶可了當。武藝別監試藝。則放射外。其餘雜技。以闕內擧行好矣。仍命試官望持入。予曰。分所試官。以鍊習人差送。然後可防其奸僞之弊矣。予曰。此擧雖出於慰悅軍情之意。而不可無防奸之道。此路一開。復如前日。則實非試才獎勸之意。命官旣已入侍。親承下敎。必當善爲。而御將則不可先詣。勿待御將。先爲開場。予曰。日晷甚短。柳葉箭以四貫革擧行。而鳥銃貫革。亦依此爲之。而洗馬坪。則以六貫革擧行好矣。予曰。李光復緊出招辭。此狀啓出付捕廳。當使之究覈矣。命善曰。狀啓中辭意。捕將詳見。然後可以擧行。出給狀啓宜矣。予曰。刑曹回啓。多從傅生之議。諸道之中。可生者各有數人。此果善爲之矣。卿亦出意見。論理以奏。予曰。沁留薦望。今日爲之。則奉審擧行。可以及期乎。命善曰。今日薦望。則明日可以辭朝。似無不及之慮矣。予曰。頃有在外文臣申飭上來之命矣。今番祭享時執事。可以整齊分排乎。衍祥曰。姑不分排。故未及知之矣。予曰。大 享誓戒不遠。必爲申飭及期也。予曰。完伯狀本中。本道弊瘼。似當備陳。而無一言半辭之及於此者。是何事耶。予曰。有司堂上旣皆入侍。沿邑諸守令冒犯之罪。發關後錄計贓。民始曰。法太重則還有不行之慮。今若以諸邑犯科之罪。至有計贓之擧。則此後雖有犯者。恐無以發覺矣。予曰。此言是矣。沙格有梟示之律。故臭載之弊。若是夥然。此亦法重故也。然身爲守令。冒犯條禁。甚至於偸食船價而極矣。此乃朝廷之羞也。如許之類。必須置罪。然後可懲來後矣。予曰。御史徐龍輔進前。予曰。宣布德意。乃御史之職耳。爾以經幄近臣。奉命出外。尤當仰體特簡之至意。往殫宣力之責。雖在數三日之久。必須善爲也。繡衣之行。必也出沒民間。採訪疾苦。且有北伯時已例。爾亦於此行。廉察民瘼。採探物情。予曰。御史之行。必有軍官。爾亦有帶去者乎。龍輔曰。倉卒之間。不能思得矣。予曰。吏曹事誠悶矣。吏郞雖革罷可也。激濁揚淸。尙矣不可論。而至於尋常通擬之間。亦不爲之者。實所未曉。吏判事亦有不可知者。乍出乍入。抑何意耶。通塞之政。雖係郞官。判堂亦何可不爲乎。近來停望之人。數亦不少。至有不知其罪。而公然見枳云。古所稱停望者。不過一時施警而已。一二政後。旋卽收用。而今乃不然。一斥之後。仍至於多年廢塞。此豈成說乎。吏判旣入侍。親承下敎。退與三銓郞僚。必須相議。今日通一人。明日通一人。次次疏通。俾無滯塞之弊。予曰。吏郞復舊之後。徒啓躁競之風。而實無激揚之效。到今思之。悔無及焉。伊時領府事以爲。復舊之擧。非不美矣。而三四年後。必以此爲憂云。此言果驗矣。近日適見癸亥日記。則以吏郞事。有綸音矣。若於其時。見此綸音。予何必復舊爲焉。近來士大夫風節。可謂掃如矣。復安得居家而飭躬。立朝而淸儉人哉。予所以尋常慨然也。予曰。停望人雖或以前望落點。必重通云。如此政格。前所未聞。玉堂中如有停望人。則亦當重爲館錄乎。命善曰。聖敎誠然矣。予曰。明日出宮。當在開明後。聚軍則未明前爲之。予曰。分所則當臨時下敎。每番技藝。以從自願捧擧案。